CELEX: 32012R0028
Language: ro
Date: 2012-01-11 00:00:00
Title: Regulamentul (UE) nr. 28/2012 al Comisiei din 11 ianuarie 2012 de stabilire a cerințelor de certificare pentru importul și tranzitul anumitor produse compuse pe teritoriul Uniunii și de modificare a Deciziei 2007/275/CE și a Regulamentului (CE) nr. 1162/2009  Text cu relevanță pentru SEE

14.1.2012   
            
            
               RO
            
            
               Jurnalul Oficial al Uniunii Europene
            
            
               L 12/1
            
         REGULAMENTUL (UE) NR. 28/2012 AL COMISIEI
   din 11 ianuarie 2012
   de stabilire a cerințelor de certificare pentru importul și tranzitul anumitor produse compuse pe teritoriul Uniunii și de modificare a Deciziei 2007/275/CE și a Regulamentului (CE) nr. 1162/2009
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (1), în special articolul 3 alineatul (5),
   având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (2), în special articolul 8 alineatul (5),
   având în vedere Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (3), în special articolul 9 primul paragraf,
   având în vedere Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (4), în special articolul 16 primul paragraf,
   având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (5), în special articolul 48 alineatul (1) și articolul 63 alineatul (1) primul paragraf,
   întrucât:
   
               (1)
            
            
               Directiva 97/78/CE prevede că statele membre efectuează controale veterinare pentru produsele provenite din țări terțe și introduse în Uniune în conformitate cu directiva menționată anterior și cu Regulamentul (CE) nr. 882/2004.
            
         
               (2)
            
            
               Regulamentul (CE) nr. 882/2004 stabilește normele generale pentru desfășurarea controalelor oficiale în vederea verificării respectării normelor care vizează, în special, prevenirea, eliminarea sau reducerea la niveluri acceptabile a riscurilor la care sunt expuse persoanele și animalele, fie direct, fie prin mediul înconjurător.
            
         
               (3)
            
            
               Directiva 2002/99/CE stabilește normele generale de sănătate animală care reglementează toate etapele de producție, prelucrare și distribuție în Uniune și introducerea din țări terțe a produselor de origine animală și a produselor derivate din acestea destinate consumului uman.
            
         
               (4)
            
            
               Regulamentul (CE) nr. 853/2004 stabilește norme specifice pentru igiena alimentelor de origine animală care trebuie respectate de operatorii din sectorul alimentar. Articolul 6 alineatul (4) din regulament prevede că operatorii din sectorul alimentar care importă alimente care conțin atât produse de origine vegetală, cât și produse prelucrate de origine animală (produse compuse) trebuie să garanteze că produsele prelucrate de origine animală conținute satisfac anumite cerințele de sănătate publică stabilite în acesta. De asemenea, Regulamentul (CE) nr. 853/2004 prevede că operatorii din sectorul alimentar trebuie să poată demonstra că au respectat aceste cerințe, de exemplu, prin intermediul unei documentații sau al unei certificări adecvate.
            
         
               (5)
            
            
               Regulamentul (CE) nr. 853/2004 se aplică de la 1 ianuarie 2006. Cu toate acestea, aplicarea unora dintre măsurile prevăzute de acesta cu efect imediat de la data menționată ar fi implicat, în anumite cazuri, unele dificultăți de ordin practic.
            
         
               (6)
            
            
               În consecință, Regulamentul (CE) nr. 2076/2005 al Comisiei (6) a stabilit că, prin derogare de la articolul 6 alineatul (4) din Regulamentul (CE) nr. 853/2004, operatorii din sectorul alimentar care importau alimente conținând produse compuse urmau să fie scutiți de obligația prevăzută la articolul menționat.
            
         
               (7)
            
            
               Regulamentul (CE) nr. 1162/2009 al Comisiei din 30 noiembrie 2009 de stabilire a unor măsuri tranzitorii de aplicare a Regulamentelor (CE) nr. 853/2004, (CE) nr. 854/2004 și (CE) nr. 882/2004 ale Parlamentului European și ale Consiliului (7) a abrogat și a înlocuit Regulamentul (CE) nr. 2076/2005. Regulamentul (CE) nr. 1162/2009 cuprinde aceeași derogare de la articolul 6 alineatul (4) din Regulamentul (CE) nr. 853/2004 ca și Regulamentul (CE) nr. 2076/2005.
            
         
               (8)
            
            
               În plus, Regulamentul (CE) nr. 1162/2009 prevede că importurile de produse compuse trebuie să respecte normele armonizate la nivelul Uniunii, dacă este cazul, și normele naționale puse în aplicare de statele membre, în celelalte cazuri.
            
         
               (9)
            
            
               Regulamentul (CE) nr. 1162/2009 se aplică până la 31 decembrie 2013.
            
         
               (10)
            
            
               Decizia 2007/275/CE a Comisiei din 17 aprilie 2007 privind listele de animale și produse care urmează să fie supuse controalelor la punctele de control la frontieră în conformitate cu Directivele 91/496/CEE și 97/78/CE ale Consiliului (8) prevede că anumite produse compuse trebuie supuse controalelor veterinare atunci când sunt importate în Uniune. În conformitate cu această decizie, produsele compuse supuse controalelor veterinare sunt toate produsele care conțin produse prelucrate din carne, produsele a căror substanță conține în proporție de cel puțin jumătate orice fel de produs prelucrat de origine animală, altul decât un produs prelucrat din carne, precum și produsele care nu conțin produse prelucrate din carne și a căror substanță conține în proporție mai mică de jumătate un produs prelucrat din lapte, atunci când produsele finite nu satisfac anumite cerințe stabilite în Decizia 2007/275/CE.
            
         
               (11)
            
            
               În plus, Decizia 2007/275/CE stabilește anumite cerințe de certificare privind produsele compuse supuse controalelor veterinare. Aceasta prevede că produsele compuse care conțin produse prelucrate din carne trebuie să fie însoțite, la introducerea în Uniune, de certificatul relevant pentru produse din carne prevăzut de legislația Uniunii. Produsele compuse care conțin produse prelucrate din lapte și care trebuie supuse controalelor veterinare trebuie să fie însoțite, la introducerea în Uniune, de certificatul relevant prevăzut de legislația Uniunii. De asemenea, produsele compuse care conțin doar produse prelucrate din pește sau din ouă și care trebuie supuse controalelor veterinare trebuie să fie însoțite, la introducerea în Uniune, de certificatul relevant prevăzut de legislația Uniunii sau de un document comercial în cazurile în care nu se solicită un astfel de certificat.
            
         
               (12)
            
            
               Produsele compuse supuse controalelor veterinare în temeiul Deciziei 2007/275/CE sunt, prin natura lor, produse care pot prezenta și un risc mai ridicat pentru sănătatea publică. Nivelurile de risc potențial pentru sănătatea publică variază în funcție de produsul de origine animală care este inclus în produsul compus, de proporția în care produsul de origine animală este prezent în produsul compus și de tratamentele aplicate acestuia, precum și de stabilitatea la depozitare a produsului compus.
            
         
               (13)
            
            
               Prin urmare, este oportun ca cerințele de sănătate publică stabilite în Regulamentul (CE) nr. 853/2004 să se aplice produselor compuse respective chiar înainte de expirarea derogării prevăzute în Regulamentul (CE) nr. 1162/2009.
            
         
               (14)
            
            
               În special, prezentul regulament ar trebui să prevadă certificarea conformității cu cerințele de sănătate publică, astfel cum a fost stabilită în Regulamentul (CE) nr. 853/2004, pentru importurile de produse compuse care conțin produse prelucrate din carne, produse compuse a căror substanță conține în proporție de cel puțin jumătate produse lactate sau produse prelucrate din pește sau din ouă, precum și produse compuse care nu conțin produse prelucrate din carne și a căror substanță conține în proporție mai mică de jumătate produse prelucrate din lapte, atunci când produsele finite nu pot fi conservate la temperatură ambiantă sau când substanța acestora nu a fost supusă în întregime și în mod evident unui proces complet de pregătire culinară sau tratament termic în timpul producției, astfel încât niciun produs brut să nu fie denaturat.
            
         
               (15)
            
            
               În consecință, derogarea stabilită în Regulamentul (CE) nr. 1162/2009 nu ar trebui să se mai aplice pentru produsele compuse menționate.
            
         
               (16)
            
            
               Cerințele de sănătate animală privind produsele compuse menționate sunt deja stabilite de legislația Uniunii. Conform acestor cerințe, aceste produse compuse ar trebui, în special, să fie importate numai din țări terțe aprobate.
            
         
               (17)
            
            
               Prezentul regulament ar trebui să prevadă un model de certificat sanitar specific, care să ateste că produsele compuse relevante importate în Uniune corespund cerințelor de sănătate publică și animală menționate. În consecință, cerințele de certificare stabilite în Decizia 2007/275/CE nu ar trebui să se mai aplice produselor compuse respective.
            
         
               (18)
            
            
               Pentru celelalte produse compuse a căror substanță conține în proporție de cel puțin jumătate produse de origine animală, altele decât produse lactate sau produse din pește sau din ouă, cerințele de certificare stabilite în cadrul Deciziei 2007/275/CE ar trebui să se aplice în continuare. Cu toate acestea, din motive de simplificare și claritate a legislației Uniunii, este oportun ca aceste cerințe de certificare să fie incluse în prezentul regulament, astfel încât principalele norme privind certificarea produselor compuse să fie prevăzute într-un singur document.
            
         
               (19)
            
            
               Prin urmare, Decizia 2007/275/CE și Regulamentul (CE) nr. 1162/2009 ar trebui modificate în consecință.
            
         
               (20)
            
            
               Din motive de sănătate animală, ar trebui să se prevadă un certificat și condiții specifice pentru tranzitul prin Uniune. Totuși, aceste condiții ar trebui să fie aplicabile numai pentru produse compuse care conțin produse prelucrate din carne sau produse lactate prelucrate.
            
         
               (21)
            
            
               Ca urmare a situației geografice a Kaliningradului, ar trebui prevăzute condiții specifice pentru tranzitul prin Uniune al transporturilor având ca destinație sau ca proveniență Rusia, cu efecte numai pentru Letonia, Lituania și Polonia.
            
         
               (22)
            
            
               Pentru a evita orice perturbare a schimburilor comerciale, utilizarea certificatelor eliberate în conformitate cu Decizia 2007/275/CE anterior datei de punere în aplicare a prezentului regulament ar trebui aprobată pentru o perioadă tranzitorie.
            
         
               (23)
            
            
               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTUL REGULAMENT:
   Articolul 1
   Obiect
   Prezentul regulament stabilește norme privind certificarea transporturilor de anumite produse compuse introduse în Uniune din țări terțe.
   Articolul 2
   Definiții
   În sensul prezentului regulament, se aplică definițiile de la articolul 2 din Decizia 2007/275/CE.
   Articolul 3
   Importul anumitor produse compuse
   (1)   Transporturile formate din următoarele produse compuse, introduse în Uniune, provin dintr-o țară terță sau dintr-o parte a unei țări terțe autorizată în sensul introducerii în Uniune a transporturilor de produse de origine animală conținute în produsele compuse în cauză, iar produsele de origine animală utilizate pentru producția de astfel de produse compuse provin din unități în conformitate cu articolul 6 alineatul (1) litera (b) din Regulamentul (CE) nr. 853/2004:
   
               (a)
            
            
               produse compuse care conțin produse prelucrate din carne, menționate la articolul 4 litera (a) din Decizia 2007/275/CE;
            
         
               (b)
            
            
               produse compuse care conțin produse lactate prelucrate și care sunt acoperite de articolul 4 literele (b) și (c) din Decizia 2007/275/CE;
            
         
               (c)
            
            
               produse compuse a căror substanță conține în proporție de cel puțin jumătate produse prelucrate din pește sau din ouă și care sunt acoperite de articolul 4 litera (b) din Decizia 2007/275/CE.
            
         (2)   Transporturile de produse compuse menționate la alineatul (1) sunt însoțite de un certificat sanitar în conformitate cu modelul de certificat sanitar din anexa I și respectă condițiile stabilite în astfel de certificate.
   (3)   Transporturile de produse compuse a căror substanță conține în proporție de cel puțin jumătate produse de origine animală, altele decât cele menționate la alineatul (1), provin dintr-o țară terță sau dintr-o parte a acesteia autorizată în sensul introducerii în Uniune a transporturilor de produse de origine animală conținute în acele produse compuse, iar la intrarea în Uniune sunt însoțite de certificatul relevant, impus de legislația Uniunii pentru produsele respective de origine animală, sau de un document comercial, dacă un astfel de certificat nu este solicitat.
   Articolul 4
   Tranzitul și depozitarea anumitor produse compuse
   În conformitate cu articolele 11, 12 sau 13 din Directiva 97/78/CE, introducerea în Uniune a transporturilor de produse compuse menționate la articolul 3 alineatul (1) literele (a) și (b) care nu sunt destinate importului în Uniune, ci sunt destinate unei țări terțe, fie prin tranzit imediat prin Uniune, fie după depozitare pe teritoriul acesteia, nu este autorizată decât dacă transporturile îndeplinesc următoarele condiții:
   
               (a)
            
            
               transporturile provin dintr-o țară terță sau dintr-o parte a acesteia autorizată în sensul introducerii în Uniune a transporturilor de produse de origine animală conținute în acele produse compuse și respectă condițiile de tratament corespunzătoare pentru aceste produse, astfel cum se prevede în Decizia 2007/777/CE a Comisiei (9) și în Regulamentul (UE) nr. 605/2010 al Comisiei (10) pentru produsele de origine animală în cauză;
            
         
               (b)
            
            
               sunt însoțite de un certificat sanitar întocmit în conformitate cu modelul de certificat sanitar prezentat în anexa II;
            
         
               (c)
            
            
               respectă cerințele de sănătate animală specifice pentru importul în Uniune al produselor de origine animală conținute în produsele compuse în cauză, astfel cum se prezintă în certificatul de sănătate animală din modelul de certificat sanitar menționat la litera (b);
            
         
               (d)
            
            
               sunt certificate ca acceptabile pentru tranzit, inclusiv pentru depozitare, după caz, în documentul sanitar-veterinar comun de intrare menționat la articolul 2 alineatul (1) din Regulamentul (CE) nr. 136/2004 al Comisiei (11), semnat de medicul veterinar oficial de la punctul de control la frontiera de introducere în Uniune.
            
         Articolul 5
   Derogare pentru tranzitul transporturilor având ca proveniență și ca destinație Rusia
   (1)   Prin derogare de la articolul 4, se autorizează tranzitul rutier sau feroviar prin Uniune, între punctele de control la frontieră din Letonia, Lituania și Polonia enumerate în Decizia 2009/821/CE a Comisiei (12), pentru transporturile de produse compuse menționate la articolul 3 având ca proveniență și ca destinație Rusia, direct sau printr-o țară terță, sub rezerva îndeplinirii următoarelor condiții:
   
               (a)
            
            
               transportul este sigilat cu un sigiliu purtând un număr de serie, la punctul de control la frontiera de introducere în Uniune, de către serviciile veterinare ale autorității competente;
            
         
               (b)
            
            
               documentele care însoțesc transportul menționate la articolul 7 din Directiva 97/78/CE cuprind pe fiecare pagină o ștampilă aplicată de medicul veterinar oficial al autorității competente responsabile de punctul de control la frontiera de introducere în Uniune, purtând mențiunea „EXCLUSIV PENTRU TRANZIT PRIN UE CU DESTINAȚIA RUSIA”;
            
         
               (c)
            
            
               sunt respectate cerințele procedurale prevăzute la articolul 11 din Directiva 97/78/CE;
            
         
               (d)
            
            
               transportul este certificat ca acceptabil pentru tranzit pe documentul sanitar-veterinar comun de intrare semnat de medicul veterinar oficial al punctului de control la frontiera de introducere în Uniune.
            
         (2)   Nu sunt permise descărcarea sau depozitarea unor astfel de transporturi pe teritoriul Uniunii, în sensul articolului 12 alineatul (4) sau al articolului 13 din Directiva 97/78/CE.
   (3)   Autoritatea competentă efectuează periodic audituri pentru a verifica dacă numărul de transporturi și cantitățile de produse care părăsesc teritoriul Uniunii corespund numărului și cantităților care sunt introduse în Uniune.
   Articolul 6
   Modificarea Deciziei 2007/275/CE
   Articolul 5 din Decizia 2007/275/CE se elimină.
   Articolul 7
   Modificarea Regulamentului (CE) nr. 1162/2009
   În Regulamentul (CE) nr. 1162/2009, articolul 3 alineatul (2) primul paragraf se înlocuiește cu următorul text:
   
      „(2)   Prin derogare de la articolul 6 alineatul (4) din Regulamentul (CE) nr. 853/2004, operatorii din sectorul alimentar care importă alimente care conțin atât produse de origine vegetală, cât și produse prelucrate de origine animală, altele decât cele menționate la articolul 3 alineatul (1) din Regulamentul (UE) nr. 28/2012 (13), sunt exceptați de la obligația prevăzută la articolul menționat anterior.
   
   Articolul 8
   Dispoziție tranzitorie
   Pentru o perioadă tranzitorie până la data de 30 septembrie 2012, transporturile de produse compuse pentru care au fost emise anterior datei de 1 martie 2012 certificatele relevante în conformitate cu articolul 5 din Decizia 2007/275/CE pot fi introduse în continuare în Uniune.
   Articolul 9
   Intrare în vigoare și aplicare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 1 martie 2012.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 ianuarie 2012.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 24, 30.1.1998, p. 9.
   
      (2)  JO L 18, 23.1.2003, p. 11.
   
      (3)  JO L 139, 30.4.2004, p. 55.
   
      (4)  JO L 139, 30.4.2004, p. 206.
   
      (5)  JO L 165, 30.4.2004, p. 1.
   
      (6)  JO L 338, 22.12.2005, p. 83.
   
      (7)  JO L 314, 1.12.2009, p. 10.
   
      (8)  JO L 116, 4.5.2007, p. 9.
   
      (9)  JO L 312, 30.11.2007, p. 49.
   
      (10)  JO L 175, 10.7.2010, p. 1.
   
      (11)  JO L 21, 28.1.2004, p. 11.
   
      (12)  JO L 296, 12.11.2009, p. 1.
   
      (13)  JO L 12, 14.1.2012, p. 1.”
   
      ANEXA I
      
         Model de certificat sanitar pentru importul în Uniunea Europeană de produse compuse destinate consumului uman
      
      
         
      
         
      
         
      
         
      
         
      
         
   
   
      ANEXA II
      
         Model de certificat sanitar pentru tranzitul sau depozitarea pe teritoriul Uniunii Europene a produselor compuse destinate consumului uman